Worcester F 80 Distinctiones

120 Lucerna dicitur predicator

Lucerna dicitur predicator, Psal. [131:17]: *Paravi lucernam christo meo*. Glossa Johannem precursorem Christo testificando, videlicet, fabricando testamenta in eius concepcione, candelam accensam intus ponendo in eius anime infusione, candelam accendendo in eius sanctificacione, eam propalando in eius natiuitate super candelabrum ponendo in officii eius execucione.

¶ Item lucerna dicitur fides quia dirigit hominem in hac vita vt eam cognoscat, [Psal. 118:105]: *Lucerna pedibus meis verbum tuum*, Domine. Secundo, dicitur spes per quam homo considerat peruencionem, Matt. 6[:22] et Luc. 11[:34]: *Lucerna corporis tui est oculus tuus. Si oculus tuus fuerit simplex,* intencio recta ad vnum Deum, *totum corpus tuum*, id est, congeries operationum, *lucidum erit*. Et sicut lucerna fulgens illuminante per gaudium mercedis in spe, Luc. 15[:8]: *Quæ mulier habens drachmas decem*, id est, merita pro obseruancia[[1]](#footnote-1) decem mandatorum, *et perdiderit unam*,[[2]](#footnote-2) per transgressionem vnius mandati, *nonne accendit* igne pentencie *lucernam*, confidencie, *et quærit diligenter* per[[3]](#footnote-3) opera misericordie *donec inveniat* gratiam prestinam uel maiorem.

¶ Item lucerna dicitur vir prudens, [2] Reg. 21[:17]: *Non egredieris* in prelium ne forte *extinguas lucernam* in *Israël*.

¶ Item candelabrum est vir iustus cuius consciencia dicitur lucerna, [2] Paralip. 13[:11]: *Est candelabrum apud nos, et* lucerna *eius semper* accendatur *ad vesperam*, id est, zelus iusti contra iniuriam. Sic Finees, [Num. 25:11], sic Johannes, [Joan. 1:15], de quibus Joan. 5[:35]: *Ille erat lucerna ardens*, zelo iustitie, *et lucens,* verbo doctrine.

¶ Item lux lucerne custoditur a testa ne extinguatur. Sic virtus a fortitudinis perseuerantia. Vnde de muliere forte dicitur Prou. 31[:18]: *Non extinguetur in nocte* scilicet, aduersitatis, *lucerna[[4]](#footnote-4) ejus,* scilicet, fortitudinis.

¶ Nota[[5]](#footnote-5) hic etiam de septem lucernis quas fecit Moyses in tabernaculo, Exod. 25[:37], quoniam poterunt aptari ad

/fol. 255ra/

septem virtutes. Item, lucernam materialem quidam parant, quidam seqentur, quidam extingunt. Parant sapientes, sequentur viatores, extingunt fures ne videantur eorum opera mala. Sic istum sanctum in salutem populi parauit Deus, Psal. [131:17]: *Paraui lucernam Christo meo*, sequitur est populus fidelis sed extinxit imperator infidelis.

¶ Item lucerna est vas contentiuum, conseruatiuum, communicatiuum. Ideo debet esse secundum se vacuum, continuum, perspicuum. Vacuum quidem per contenenciam, nichil interius conteneat quod lucem impediat. Continuum propter lucis conseruancionem, ne per riuulas aliud intrans lucem extinguat. Perspicuum propter lucis communitatem ut scilicet, sit corpus tenue quia quanto cicius tanto impedicius. Sic sanctus homo debet esse vacuus a peccato, scilicet, mortali, nichil habens impedimentum gracie. Quia frustra nomen Christianum sortitur qui Christum minime sequetur, secundum Augustinum, *De doctrina*,[[6]](#footnote-6) quid inquid tibi prodest vocari quod non es, et nomen tibi vsurpare alienum. Irrisor est qui se seruum eius dicit cui dissimulat.

¶ Secundo lucerna debet esse clausa ne quid intret per scissuras, vnde lumen extinguatur. Sic anima debet claudere sensus contra ventum vanitatis, contra[[7]](#footnote-7) aquam voluptatis, Jer. 9[:21]: Ingressa est *mors per fenestras nostras,* id est, per quinque sensus. Corpus enim nostrum est sicut nauis perforata facile submersibilis nisi custodiatur. Ideo de fractis hominibus dicitur illud Prou. [24:20]: *Lucerna impiorum extinguetur*. Et nota quod lucerna extincta fumum reddit, fetorem facit seipsum consumit. Sic etc.

¶ Tercio, lucerna debet esse perspicua, vt melius lumen transfundat. Hic fit per tenuitatem, victus,[[8]](#footnote-8) et amictus.

1. *Quæ mulier habens drachmas decem*, id est, merita pro obseruancia ] Lambeth, F 128 *om.* F 80. [↑](#footnote-ref-1)
2. vnam ] Lambeth, F 128 *corr.* vitam F 80. [↑](#footnote-ref-2)
3. per ] Lambeth, F 128 *om.* F 80. [↑](#footnote-ref-3)
4. aduersitatis, *lucerna* ] Lambeth, F 128 *corr.* *lucerna* aduersitatis F 80. [↑](#footnote-ref-4)
5. Nota ] Lambeth *corr.* Non F 80. [↑](#footnote-ref-5)
6. doctrina ] *add.* Sicut habetur infra c. [246] Nomen F 128. [↑](#footnote-ref-6)
7. contra ] F 128 *corr*. quam F 80, Lambeth. [↑](#footnote-ref-7)
8. victus ] Lambeth, F 128 *corr.* vinces F 80. [↑](#footnote-ref-8)